LAUSUNTO

				9.5.2007

Oikeusministeriö

PL 25

00023 VALTIONEUVOSTO

Viite	Lausuntopyyntö liittyen arviomuistioon yhdistyslain muutostarpeista

Asia	Suomen Lakimiesliitto –  Finlands Juristförbund ry:n lausunto

Suomen Lakimiesliitto –  Finlands Juristförbund ry esittää seuraavaa:

Yhdistymisvapaus kuuluu Suomen perustuslaissa (13 §) turvattuihin perusoikeuksiin samoin kuin kokoontumisvapaus, ilmaisuoikeudet ja poliittiset osallistumisoikeudet. Perustuslain mukaan yhdistymisvapauden käyttämisestä säädetään tarkemmin lailla. Yhdistystoimintaa säätelevä yhdistyslaki tuli voimaan 1.1.1989. Kuten yhdistyslain muutostarpeita käsittelevässä arviomuistiossa on todettu, laki valmisteltiin valtioneuvoston asettaman komitean (KM 1984:1) työn pohjalta.   

Muistiossa ehdotetaan yhdistyslain kokonaistarkastelun sijasta lainvalmistelun käynnistämistä siten, että tarkastelu ensisijaisesti kohdennetaan tiettyihin ennalta muuttamisen tarpeessa oleviksi arvioituihin säännöskokonaisuuksiin ja näin yhdistyslaki saatetaan vastaamaan paremmin nykyaikaisen järjestö- ja kansalaistoiminnan vaatimuksia.

Pääministeri Matti Vanhasen II hallituksen ohjelman mukaan yhdistyslakia tullaan uudistamaan.  Suomen Lakimiesliitto kannattaa sitä, että lainvalmistelussa tarkastellaan yhdistysten hallintoa koskevia säännöksiä ja ryhdytään selvittämään yhdistysten päätöksentekoa koskevien säännösten uudistamista siten, että nykyteknologian tarjoamat mahdollisuudet päätöksenteon järjestämisessä otetaan huomioon. Lisäksi tilintarkastuslain uudistus on aiheuttanut tarpeen yhdistysten tilintarkastusta koskevien säännösten muuttamiseen.

Jos yhdistyslakia ryhdytään tarkastelemaan kokonaisuudessaan tai lakiin ollaan edellä mainittujen asioiden lisäksi valmistelemassa laajoja muita muutoksia, hankkeella täytyy olla laajaa kannatusta järjestökentässä. Valmistelun tulisi tällöin tapahtua mahdollisimman laaja-alaisesti, parlamentaarisesti asetetun ohjausryhmän koordinoimana ja erilaisten yhdistysten näkökulmat huomioon ottaen.

Professori Heikki Halila ja oikeustieteen lisensiaatti Lauri Tarasti ovat vuonna 1997 laatineet oikeusministeriön toimeksiannosta selvityksen yhdistystoiminnan mahdollisuuksista tietoverkossa. Selvityksessä ehdotettiin, että yhdistyksessä voitaisiin toimittaa jäsen- ja liittoäänestys tietoverkkoa käyttäen. Muutoin selvityksessä ehdotettiin, että yhdistyksien osalta odotettaisiin tietotekniikan kehittymistä ja tietotekniikan käyttöönottoa muiden yhteisöjen päätöksentekoa koskevassa lainsäädännössä.

Tässä yhteydessä tulisi mahdollistaa päätöksenteko tietoverkossa liitto- ja jäsenäänestyksessä. Osakeyhtiölain ja osuuskuntalain mallin mukaisesti voitaisiin sallia myös osallistuminen yhdistyksen kokoukseen teknisiä apuvälineitä käyttäen.

Uuden tilintarkastuslain mukaan tilintarkastajaksi voidaan jatkossa valita vain laissa tarkoitetulla tavalla hyväksytty tilintarkastaja ja pienimmät yhteisöt vapautetaan lakisääteisestä tilintarkastusvelvoitteesta. Ns. maallikkotilintarkastuksesta luovutaan siten, että jatkossa tilintarkastusta voivat toimittaa vain auktorisoidut tilintarkastajat (KHT- ja HTM- tilintarkastajat). 

Uusi tilintarkastuslaki tulee voimaan 1.7.2007, mutta yhdistyksiin sovelletaan edelleen vanhan tilintarkastuslain (936/1994) säännöksiä. Eduskuntakäsittelyssä uuden tilintarkastuslain soveltamista yhdistyksiin ei hyväksytty, koska ns. maallikkotilintarkastusta vastaava käytäntö haluttiin säilyttää. Arviomuistiossa lähdetään siitä, että nykyinen maallikkotilintarkastuskäytäntö korvataan hallinnontarkastusta koskevilla säännöksillä. Lainvalmistelun kannalta ei voida pitää onnistuneena sitä, että rinnakkain sovelletaan sekä vanhaa että uutta tilintarkastuslakia. 

Yhdistyksiä koskevia säännöksiä valmisteltaessa yhdistyksiä ei voida rinnastaa osakeyhtiöihin, koska niiden toiminta rakentuu erilaisille periaatteille. Enemminkin pitää ottaa huomioon, että on olemassa erikokoisia yhdistyksiä, joissa toiminnan ammattimaisuus vaihtelee. Sisäiset sekä ulkoiset tiedontarpeet ovat erilaiset eri yhdistyksissä.

SUOMEN LAKIMIESLIITTO – FINLANDS JURISTFÖRBUND RY

Jorma Tilander
toiminnanjohtaja